ຣັດເຊຍຈະລົບລ້າງ ໜີ້ເກົ່າ ແຕ່ສະໄໝໂຊຫວຽດ ໃຫ້ເກົາຫຼີເໜືອ 90% 
ເຈົ້າໜ້າທີ່ຣັດເຊຍ ແລະອົງການຂ່າວທາງການຂອງເກົາຫຼີເໜືອ ກ່າວວ່າ ທັງສອງປະເທດ ໄດ້ເຊັນຂໍ້ຕົກລົງ ກ່ຽວກັບເລື້ອງນີ້ ໃນການພົບປະກັນ ທີ່ກຸງມົສກູ.
ຣັດເຊຍໄດ້ຕົກລົງ ທີ່ຈະລົບລ້າງ 90% ຂອງໜີ້ສິນຈໍານວນ 11 ພັນລ້ານໂດລາຂອງເກົາຫຼີເໜືອ ທີ່ຕິດຄ້າງມົສກູມາຕັ້ງແຕ່ປາງ ສະໄໝສະຫະພາບໂຊຫວຽດພຸ້ນ ເຈົ້າໜ້າທີ່ຣັດເຊຍແລະອົງການຂ່າວທາງການຂອງເກົາຫຼີເໜືອ ກ່າວວ່າ ທັງສອງປະເທດໄດ້ເຊັນສັນຍາກັນ ໃນການພົບປະກັນ ໃນມື້ວັນຈັນວານນີ້ ທີ່ກຸງມົສກູ ແຕ່ບໍ່ໄດ້ມີການເປີດເຜີຍລາຍ ລະອຽດຂອງຂໍ້ຕົກລົງດັ່ງກ່າວນີ້ໃຫ້ຊາບ ຮອງລັດຖະມົນຕີການເງິນຂອງຣັດເຊຍ ທ່ານ Sergei Storchak ໄດ້ກ່າວໃຫ້ຮູ້ ກ່ອນໜ້ານີ້ແລ້ວວ່າ ກຸງມົສກູຈະລົບລ້າງ 90% ຂອງ ໜີ້ສິນທັງໝົດໃຫ້ເກົາຫລີເໜືອ ແລະສ່ວນທີ່ຍັງເຫຼືອຢູ່ນັ້ນ ແມ່ນຈະ ນໍາໄປໃຊ້ໃນໂຄງການຮ່ວມມືກັນທາງດ້ານພະລັງງານ, ສາທາລະ ນະສຸກແລະການສຶກສາ ໃນເກົາຫຼີເໜືອ